[{"text_idx": "#000001", "text": "Developing the future workforce of Wales"}, {"text_idx": "#000002", "text": "Datblygu gweithlu'r dyfodol yng Nghymru"}, {"text_idx": "#000005", "text": "Mae Prentisiaethau Uwch wedi helpu Ysgol Uwchradd y Drenewydd i symud allan o fesurau arbennig trwy wella arweinyddiaeth a rheolaeth yr ysgol, ynghyd a\u0302 safonau addysgu a dysgu."}, {"text_idx": "#000007", "text": "Rhoddwyd yr ysgol, sydd a\u0302 1,200 o ddisgyblion, o dan fesurau arbennig yn dilyn arolygiad gan Estyn yn 2015 pan nodwyd gwendidau mewn arweinyddiaeth a rheolaeth, hunanasesu a chynllunio cyffredinol ar gyfer gwelliant parhaus."}, {"text_idx": "#000008", "text": "Er mwyn mynd i\u2019r afael a\u0302\u2019r materion hyn, mae 18 aelod o\u2019r staff naill ai wedi cwblhau neu\u2019n gweithio tuag at Brentisiaeth Uwch (Lefelau 4 a 5) mewn Arweinyddiaeth a Rheolaeth a gyflenwir gan y darparwr hyfforddiant Portal Training o Gaerdydd."}, {"text_idx": "#000009", "text": "Codwyd y mesurau arbennig oedd ar yr ysgol ym mis Hydref y llynedd ac mae pawb ond un o\u2019r ti\u0302m arwain presennol o bump wedi cymryd rhan mewn Prentisiaeth Uwch.\nMae arweinyddiaeth a rheolaeth, safonau addysgu a dysgu, a lefelau presenoldeb oll wedi gwella."}, {"text_idx": "#000010", "text": "Mae nifer y gwersi yn yr ysgol a ddyfarnwyd yn \u2018Dda\u2019 neu\u2019n uwch wedi cynyddu\u2019n sylweddol a lefel presenoldeb wedi codi o 94% i 95.5%, gan fynd a\u0302\u2019r ysgol o\u2019r 25% isaf i\u2019r 25% uchaf yng Nghymru o fewn 12 mis."}, {"text_idx": "#000013", "text": "Y gwobrau yw uchafbwynt y flwyddyn i brentisiaid, cyflogwyr, a darparwyr ac ymarferwyr dysgu seiliedig ar waith. Ca\u0302nt eu trefnu gan Lywodraeth Cymru a\u2019u cefnogi gan Ffederasiwn Hyfforddiant Cenedlaethol Cymru (NTfW). Eleni, am y drydedd flwyddyn, Openreach yw\u2019r prif noddwr."}, {"text_idx": "#000014", "text": "Canmolwyd cyfraniad Portal Training gan y pennaeth, Robert Edwards, gan ddweud bod Prentisiaethau Uwch wedi rhoi\u2019r wybodaeth a\u2019r sgiliau i staff weithio mewn swyddi uwch, sicrhau dyrchafiad mewnol a dod yn arweinwyr effeithiol yn yr ysgol a\u2019r tu hwnt."}, {"text_idx": "#000015", "text": "Erbyn hyn, mae\u2019r staff yn cyfrannu at strategaethau addysg Powys gyfan ac yn so\u0302n wrth ysgolion eraill ledled Cymru am daith lwyddiannus Ysgol Uwchradd y Drenewydd tuag at wella."}, {"text_idx": "#000016", "text": "Ers ymweliad monitro diwethaf Estyn, mae\u2019r ysgol wedi mabwysiadu nifer o strategaethau i alluogi arweinwyr canol i fod yn fwy effeithiol yn eu gwaith."}, {"text_idx": "#000018", "text": "Yn o\u0302l Mr Edwards, roedd effaith Prentisiaethau Uwch yn \u201cenfawr\u201d. Ymrwymodd i barhau i\u2019w cynnig ochr yn ochr a\u0302 phecyn cymorth ar gyfer adolygu datblygiad arweinyddiaeth a rheolaeth er mwyn helpu i gynllunio olyniaeth gyda\u2019r nod o ddiogelu\u2019r ysgol at y dyfodol."}, {"text_idx": "#000019", "text": "\u201cTrwy gynnig Prentisiaethau Uwch mewn Arweinyddiaeth a Rheolaeth, rydyn ni\u2019n credu\u2019n gryf ein bod wedi datblygu, ac y byddwn yn dal i ddatblygu, arweinwyr cryf a\u0302 chydwybod foesol a fydd yn cyfrannu at weledigaeth yr uwch arweinwyr ar gyfer yr ysgol,\u201d"}, {"text_idx": "#000020", "text": "meddai. \u201cBydd hyn, yn ei dro, yn golygu bod yr ysgol gyfan yn ymroi i wella.\u201d"}, {"text_idx": "#000021", "text": "Dywedodd Clare Jeffries, cyfarwyddwr gweithrediadau Portal Training: \u201cMae Ysgol Uwchradd y Drenewydd wedi bod ar daith ryfeddol, gan ddangos gwydnwch ac angerdd i roi newidiadau ar waith er mwyn gwella safonau, cymhelliant staff a hyder rhieni a\u2019r gymuned yn yr ysgol.\u201d"}, {"text_idx": "#000022", "text": "Llongyfarchwyd Ysgol Uwchradd y Drenewydd a phawb arall ar y rhestrau byrion gan Vaughan Gething, Gweinidog yr Economi. \u201cMae prentisiaethau\u2019n gwneud cyfraniad enfawr at ein heconomi a byddant yn hollbwysig wrth i Gymru barhau i ddod dros y pandemig,\u201d meddai."}, {"text_idx": "#000024", "text": "\u201cFel rhan o\u2019n Gwarant i Bobl Ifanc, bydd Llywodraeth Cymru\u2019n buddsoddi \u00a3366 miliwn dros y tair blynedd nesaf i ddarparu 125,000 o brentisiaethau bob-oed ledled Cymru yn ystod tymor presennol y llywodraeth."}]